ΓΡΑΠΤΗ ΕΡΩΤΗΣΗ E-1815/98

υποβολή: Jessica Larive (ELDR) προς την Επιτροπή

(11 Ιουνίου 1998)

Θέμα: Ανεπαρκής αντίδραση της Ευρωπαïκής Επιτροπής για τις διακρίσεις που έλαβαν χώρα κατά την πώληση εισιτηρίων για το Παγκόσμιο Κύπελλο Ποδοσφαίρου 1998

Στις 20 Μαΐου 1998 32 βουλευτές του Ευρωπαϊκού Κοινοβουλίου κατέφυγαν στη γαλλική δικαιοσύνη κατά της Γαλλικής Επιτροπής Οργάνωσης του Παγκοσμίου Κυπέλλου Ποδοσφαίρου 1998 προκειμένου σε μία ύστατη προσπάθεια να πετύχουν και άλλοι φίλαθλοι, και όχι μόνο οι γάλλοι, να προμηθευθούν εισιτήρια αυτών των αγώνων. Η Ευρωπαϊκή Επιτροπή, υπό την πίεση του Ευρωπαϊκού Κοινοβουλίου, είναι έτοιμη να κινήσει τη διαδικασία παράβασης κατά της οργανωτικής επιτροπής. Η σχετική όμως απόφαση, που θα συνεπάγεται κατά πάσα πιθανότητα την επιβολή χρηματικών προστίμων, θα εκδοθεί μήνες μετά την ολοκλήρωση του παγκοσμίου κυπέλλου.

1. Γιατί αντιδρά η Επιτροπή τόσο καθυστερημένα όταν, τόσο το 1993 σε μελέτη των Coopers και Lybrand, κατ' εντολή της ΓΔ Χ της Ευρωπαϊκής Επιτροπής, όσο και στην έκθεση Larive "σχετικά με την Ευρωπαϊκή Κοινότητα και τον Αθλητισμό", η οποία σχεδόν ομόφωνα εγκρίθηκε από το Ευρωπαϊκό Κοινοβούλιο το Μάϊο του 1994, έχει ήδη διατυπωθεί ότι η πώληση εισιτηρίων για μεγάλες αθλητικές εκδηλώσεις πρέπει να γίνεται "με δίκαιο και σωστό τρόπο" και ότι "η πώληση εισιτηρίων μόνο σε ντόπιους πολίτες είναι απαράδεκτη".

2. Γιατί ο Επίτροπος κ. Van Miert απάντησε για το ίδιο ερώτημα, που τέθηκε κατά την ώρα των προφορικών ερωτήσεων της 12ης Μαΐου ε.ε. ότι "η μελέτη πραγματοποιήθηκε κατόπιν εντολής της ΓΔ Χ και ότι η ΓΔ IV ασχολείται με υποθέσεις ανταγωνισμού". Σημαίνει αυτό ότι οι διαφορετικές ΓΔ δεν συντονίζουν την πολιτική τους και δεν διαβάζει η μία τις εκθέσεις της άλλης;

3. Ως γνωστόν, είχαν υποβληθεί στην Επιτροπή καταγγελίες για την κακή λειτουργία του συστήματος πώλησης εισιτηρίων στο Παγκόσμιο Κύπελλο Ποδοσφαίρου 1990 και για την πώληση εισιτηρίων το 1991 ενόψει των Ολυμπιακών Αγώνων της Βαρκελώνης του 1992. Πως γίνεται λοιπόν και η Ευρωπαϊκή Επιτροπή παρέμεινε αμέτοχος για το θέμα της πώλησης εισιτηρίων για το Παγκόσμιο Κύπελλο Ποδοσφαίρου του 1998 και αποφάσισε να λάβει μέτρα τόσο καθυστερημένα;

Απάντηση του κ. Van Miert εξ ονόματος της Επιτροπής

(17 Ιουλίου 1998)

1. Η Επιτροπή θεωρεί ότι η αντίδρασή της δεν υπήρξε ούτε βραδεία ούτε καθυστερημένη ως προς τη συμπεριφορά των διοργανωτών του Παγκόσμιου Κυπέλου Ποδοσφαίρου 1998. Τον Μάρτιο του 1997, κατά τις προκαταρκτικές συζητήσεις με τη γαλλική επιτροπή οργάνωσης (ΓΕΟ) για τις πωλήσεις εισιτηρίων μέσω πρακτορείων, η Επιτροπή κατέστησε σαφές ότι η απαίτηση να αποδείξει το κοινό ότι διαμένει στη Γαλλία ώστε να αγοράσει εισιτήρια συνιστούσε διάκριση και ήταν συνεπώς απαράδεκτη. Επιπλέον, όταν η ΓΕΟ ενημέρωσε την Επιτροπή τον Ιανουάριο του 1998 ότι οι καταναλωτές που επιθυμούσαν να αγοράσουν εισιτήρια απευθείας από την επιτροπή έπρεπε να διαθέτουν διεύθυνση στη Γαλλία, ανελήφθη ταχύτατα δράση ώστε να λήξει η συμπεριφορά αυτή που συνιστούσε διάκριση.

2. Το Αξιότιμο Μέλος του Κοινοβουλίου μπορεί να είναι βέβαιο ότι όταν είναι απαραίτητο οι υπηρεσίες της Επιτροπής συνεργάζονται ενεργά για την εφαρμογή της πολιτικής της Επιτροπής. Η μελέτη που παράγγειλε η Επιτροπή και εκπονήθηκε από την Coopers & Lybrand σε στενή συνεργασία με τις αρμόδιες ΓΔ της Επιτροπής, στην οποία αναφέρεται, αντικατοπτρίζει τις αρχές που ακολούθησε η ΓΔ ανταγωνισμού της Επιτροπής για της πωλήσεις εισιτηρίων από πρακτορεία.

3. Οι έρευνες της Επιτροπής για τα εισιτήρια του Παγκοσμίου Πρωταθλήματος Ποδοσφαίρου του 1990 στην Ιταλία και των Ολυμπιακών Αγώνων του 1992 στη Βαρκελώνη αναφέρονταν αποκλειστικά στις πωλήσεις εισιτηρίων από πρακτορεία. Κατά τον ίδιο τρόπο, οι συζητήσεις της Επιτροπής το 1997 αναφέρονταν αποκλειστικά στις πωλήσεις εισιτηρίων μέσω πρακτορείων. Έτσι, η Επιτροπή δεν γνώριζε εκείνη την εποχή τις ρυθμίσεις για τα εισιτήρια που εφάρμοσε η ΓΕΟ στη Γαλλία και συνιστούσαν διάκριση, σε σχέση με τις πωλήσεις εισιτηρίων στο κοινό με άλλους τρόπους εκτός των πρακτορείων. Οι πληροφορίες αυτές υποβλήθηκαν από την επιτροπή μόνο τον Ιανουάριο του 1998, και ανελήφθη αμέσως δράση από την Επιτροπή ώστε να σταματήσουν οι εν λόγω πρακτικές της ΓΕΟ.